b'\n_START_ARTICLE_\nBuchara\n_START_SECTION_\nIstorija\n_START_PARAGRAPH_\nBuchara \xe2\x88\x92 vienas seniausi\xc5\xb3 ir istori\xc5\xa1kai svarbiausi\xc5\xb3 Vidurin\xc4\x97s Azijos miest\xc5\xb3. Miesto am\xc5\xbeius siekia daugiau nei 2500 m., nors apylink\xc4\x97s gyvenamos nuo prie\xc5\xa1istorini\xc5\xb3 laik\xc5\xb3. Pasak legendos, jo \xc4\xafk\xc5\xabr\xc4\x97jas \xe2\x88\x92 Turkestano valdovas Afrasiabas. Kadangi Buchara buvo prie \xc5\xa0ilko kelio, \xc4\x8dia klest\xc4\x97jo prekyba, buvo svarbi karavan\xc5\xb3 stotis. Senov\xc4\x97je priklaus\xc4\x97 Sogdo regionui \xe2\x88\x92 Achamenid\xc5\xb3 imperijos provincijai. II\xe2\x88\x92III a. priklaus\xc4\x97 Kangiujo valstybei, v\xc4\x97liau \xe2\x88\x92 Eftalit\xc5\xb3 valstybei, Vakar\xc5\xb3 Tiurk\xc5\xb3 kaganatui. VII a. i\xc5\xa1plito islamas. Buchara tapo svarbiu religiniu bei mokslo centru. XVI a. miest\xc4\x85 apjuos\xc4\x97 gynybin\xc4\x97 siena. Buchara tapo galingo Bucharos chanato sostine. \xc4\xae Buchar\xc4\x85 ved\xc4\x97 karavan\xc5\xb3 keliai, i\xc5\xa1augo amatai, prekyba. XIX a. miest\xc4\x85 u\xc5\xbe\xc4\x97m\xc4\x97 Rusijos imperija, v\xc4\x97liau \xe2\x88\x92 TSRS, ir priskyr\xc4\x97 prie Uzbekijos TSR. Nuo 1938 m. iki 1992 m. srities centras. Nuo 1992 m. vilajeto centras.\n_START_SECTION_\nArchitekt\xc5\xabra\n_START_PARAGRAPH_\nBuchara \xe2\x88\x92 unikalus savo architekt\xc5\xabriniu paveldu miestas. D\xc4\x97l to 1993 m. \xc4\xaftrauktas \xc4\xaf UNESCO pasaulio paveldo s\xc4\x85ra\xc5\xa1\xc4\x85. Bucharos senamies\xc4\x8diui b\xc5\xabdinga viduram\xc5\xbei\xc5\xb3 arabi\xc5\xa1ka (IX\xe2\x88\x92XVII a.) architekt\xc5\xabra su siauromis gatvel\xc4\x97mis, bazarais. I\xc5\xa1likusi miesto gynybin\xc4\x97 siena, Arko citadel\xc4\x97, Talipa\xc4\x8do vartai, architekt\xc5\xabriniai kompleksai ir ansambliai (Bachaudino Nak\xc5\xa1bando, Liabi chauzo, Chod\xc5\xbea Gauku\xc5\xa1ano, Poi Kaljano, \xc4\x8cork Bakro ir kt.), mauzoliejai (Saif ad Din Bocharzi, Samanid\xc5\xb3 \xe2\x88\x92 IX\xe2\x88\x92X a., \xc4\x8ca\xc5\xa1ma Ajubo), gausu medresi\xc5\xb3, me\xc4\x8de\xc4\x8di\xc5\xb3, minaret\xc5\xb3 (garsiausias \xe2\x88\x92 Kaljano).'